b"\n_START_ARTICLE_\nSekvanai\n_START_PARAGRAPH_\nSekvanai (sequani)\xc2\xa0\xe2\x80\x93 gal\xc5\xb3 gentis, gyvenusi Araro up\xc4\x97s (dabartin\xc4\x97 Sona) auk\xc5\xa1tupyje, Du up\xc4\x97s sl\xc4\x97nyje ir Juros kalnuose. J\xc5\xb3 teritorija u\xc5\xbe\xc4\x97m\xc4\x97 v\xc4\x97lesn\xc4\x99 Fran\xc5\xa1-Kont\xc4\x99 ir dal\xc4\xaf Burgundijos.\n_START_SECTION_\nEtimologija\n_START_PARAGRAPH_\nPavadinimas sequani yra rom\xc4\x97n\xc5\xb3 priskirtas egzonimas, sp\xc4\x97jama, pagr\xc4\xafstas pana\xc5\xa1iai skamb\xc4\x97jusiu endonimu. Endonimas n\xc4\x97ra \xc5\xbeinomas. Pavadinimas sequani pana\xc5\xa1us \xc4\xaf Cezario vartot\xc4\x85 \xc5\xbeod\xc4\xaf Sequana (Sekvana), kurio Cezaris vadin\xc4\x85 Sen\xc4\x85. Ta\xc4\x8diau sekvanai negyveno Senos baseine. Strabonas buvo pirmasis, sp\xc4\x97j\xc4\x99s, kad up\xc4\x97 Sekvana (Sena) tek\xc4\x97jo per sekvan\xc5\xb3 \xc5\xbeemes, ta\xc4\x8diau tai pagr\xc4\xafsta geografine klaida._NEWLINE__NEWLINE_Vakarine sekvan\xc5\xb3 \xc5\xbeemi\xc5\xb3 riba buvusios Sonos up\xc4\x97s pranc\xc5\xabzi\xc5\xa1kas pavadinimas pranc. Sa\xc3\xb4ne kil\xc4\x99s i\xc5\xa1 kelt. Souconna ('Sona'). Rom\xc4\x97nai \xc5\xa1i\xc4\x85 up\xc4\x99 vadino Arar. Viljamas Smitas buvo i\xc5\xa1k\xc4\x97l\xc4\x99s hipotez\xc4\x99, kad Sequani ir Souconna buvo susij\xc4\x99.\n_START_SECTION_\nGeografija\n_START_PARAGRAPH_\nSekvan\xc5\xb3 kra\xc5\xa1tas nustatytas pagal senov\xc4\x97s ra\xc5\xa1ytoj\xc5\xb3 apra\xc5\xa1us. Juros kalnai skyr\xc4\x97 sekvanus nuo helvet\xc5\xb3 rytuose, bet patys kalnai priklaus\xc4\x97 sekvanams. Jis priklaus\xc4\x97 ir siauras ruo\xc5\xbeas tarp Ronos ir \xc5\xbdenevos e\xc5\xbeero. Jiems nepriklaus\xc4\x97 vieta, kur Sona \xc4\xafteka \xc4\xaf Ron\xc4\x85 (pagal apra\xc5\xa1ymus \xc4\x8dia helvetai pl\xc4\x97\xc5\xa1\xc4\x97 eduj\xc5\xb3 \xc5\xbeemes). linija \xc4\xaf vakarus nuo Juros atitinka buvusi\xc4\x85 piet\xc5\xb3 rib\xc4\x85 ties Makonu, priklausiusiu edujams. Strabonas ra\xc5\xa1\xc4\x97, kad Araras skyr\xc4\x97 sekvanus nuo eduj\xc5\xb3 ir lingon\xc5\xb3, t. y., sekvanai gyveno tik kairiajame (rytiniame) Sonos krante. \xc5\xa0iaurinis sekvan\xc5\xb3 kra\xc5\xa1to kampas siek\xc4\x97 Rein\xc4\x85.\n_START_SECTION_\nIstorija\n_START_PARAGRAPH_\nPrie\xc5\xa1 Julijui Cezariui atvykstant \xc4\xaf Galij\xc4\x85 71\xc2\xa0m. pr. m. e. sekvanai palaik\xc4\x97 arvernus prie\xc5\xa1 j\xc5\xb3 prie\xc5\xa1ininkus edujus ir nusamd\xc4\x97 Ariovisto (lot. Ariovistus) vadovaujamus svebus, kad \xc5\xa1ie persikelt\xc5\xb3 per Rein\xc4\x85 ir pad\xc4\x97t\xc5\xb3. Sveb\xc5\xb3 pagalba pad\xc4\x97jo sutriu\xc5\xa1kinti edujus, ta\xc4\x8diau sekvan\xc5\xb3 pad\xc4\x97tis pablog\xc4\x97jo, nes svebai u\xc5\xbe\xc4\x97m\xc4\x97 tre\xc4\x8ddal\xc4\xaf j\xc5\xb3 teritorijos ir grasino u\xc5\xbeimti dar tre\xc4\x8ddal\xc4\xaf, versdami sekvanus \xc4\xaf pusiau vergus._NEWLINE_Tada sekvanai kreip\xc4\x97si \xc4\xaf Cezar\xc4\xaf, kuris 58\xc2\xa0m.pr.m.e i\xc5\xa1st\xc5\xabm\xc4\x97 germanus, bet tuo pa\xc4\x8diu metu \xc4\xafpareigojo sekvanus atiduoti visa, k\xc4\x85 jie buvo gav\xc4\x99 i\xc5\xa1 eduj\xc5\xb3. Tai tiek supykd\xc4\x97 sekvanus, kad \xc5\xa1ie prisijung\xc4\x97 prie 52\xc2\xa0m. pr. m. e. Vercingetorikso sukilimo ir kartu su juo patyr\xc4\x97 pralaim\xc4\x97jim\xc4\x85 Alezijos m\xc5\xab\xc5\xa1yje._NEWLINE__NEWLINE_Valdant Augustui rajonas, vadintas Sequania, buvo Belgijos Galijos dalis. Po Vitelijaus mirties 69\xc2\xa0m. \xc5\xa1io rajono gyventojai atsisak\xc4\x97 prisid\xc4\x97ti prie gal\xc5\xb3 sukilimo prie\xc5\xa1 rom\xc4\x97nus, suorganizuoto Gajaus Julijaus Civilio (Gaius Julius Civilis) ir Julijaus Sabino (Julius Sabinus). Jie i\xc5\xa1var\xc4\x97 Sabin\xc4\x85, \xc4\xafsibrovus\xc4\xaf \xc4\xaf j\xc5\xb3 teritorij\xc4\x85. Sp\xc4\x97jama, kad \xc5\xa1i\xc4\x85 pergal\xc4\x99 \xc5\xbeymi triumfo arka Vezontijuje (lot. Vesontio, dabar Bezansonas)._NEWLINE_Diokletianas prijung\xc4\x97 prie Sekvanijos Helvecij\xc4\x85 ir dal\xc4\xaf Auk\xc5\xa1tutin\xc4\x97s Germanijos, taip sukurdamas provincij\xc4\x85 Provincia Maxima Sequanorum, o Vezontijus gavo pavadinim\xc4\x85 Metropolis civitas Vesontiensium. Po 50\xc2\xa0m. Galij\xc4\x85 nuniokojo barbarai, Vezontijus buvo nusiaubtas (355\xc2\xa0m.). Valdant Julianui Apostatui miestas atgavo savo svarb\xc4\x85 kaip \xc4\xaftvirtintas miestas ir sugeb\xc4\x97jo atlaikyti vandal\xc5\xb3 puolim\xc4\x85. V\xc4\x97liau, kai Roma nebesugeb\xc4\x97jo apsaugoti Galijos gyventoj\xc5\xb3, sekvanai tapo naujai susidariusios Burgundijos karalyst\xc4\x97s dalimi.\n_START_SECTION_\nI\xc5\xa1galvoti segvanai\n_START_PARAGRAPH_\nRus\xc5\xb3 ra\xc5\xa1ytojos Marijos Semionovos ciklo \xe2\x80\x9e\xd0\x92\xd0\xbe\xd0\xbb\xd0\xba\xd0\xbe\xd0\xb4\xd0\xb0\xd0\xb2\xe2\x80\x9c ('Vilksmaugis') pasaulyje yra segvan\xc5\xb3 gentys. Tiesa, \xc5\xa1ie segvanai labiau primena senov\xc4\x97s skandinavus (vikingus). Pavadinimo sutapimas galb\xc5\xabt atsitiktinis."